ไม่ยื่นแบบภาษีมูลค่าเพิ่ม?
โดย...สมชาย ชูเกตุ
14 ต.ค. 2559

โดย...สมชาย ชูเกตุ 
ผู้ประกอบการจดทะเบียนภาษีมูลค่าเพิ่มมีหน้าที่ยื่นแบบแสดงรายการภาษีมูลค่าเพิ่ม (ภ.พ.30) เป็นประจำทุกเดือนภาษี ยื่นแบบฯ ภายในวันที่ 15 ของเดือนถัดไปทุกเดือน ไม่ว่าจะมีรายรับในเดือนภาษีนั้นหรือไม่ก็ตาม ผู้ประกอบการสามารถยื่นแบบฯ ได้ตั้งแต่วันที่ 1-15 กรณีวันที่ 15 ของเดือนตรงกับวันหยุดราชการ วันสุดท้ายของการยื่นแบบฯ จะเลื่อนไปเป็นวันทำการวันแรก ผู้ประกอบการไม่ต้องเสียค่าปรับ เบี้ยปรับ และเงินเพิ่มแต่อย่างใด  ปัจจุบันกฎหมายขยายกำหนดเวลาการยื่นแบบภาษีมูลค่าเพิ่มออกไปอีก 8 วัน สำหรับผู้ประกอบการที่ยื่นแบบฯ ผ่าน www.rd.go.th พูดง่ายๆ ว่า ยื่นแบบฯ ไม่เกินวันที่ 23 ของเดือน หากวันที่ 23 ตรงกับวันหยุดราชการ ก็จะเลื่อนวันออกไปเป็นวันทำการวันแรกเช่นเดียวกัน
กรณีที่ไม่ได้ยื่นแบบฯ ภ.พ.30 ภายในเวลาที่กฎหมายกำหนด ไม่ว่าจะหลงลืม หรือนับวันเดือน ปี ผิดพลาด จัดทำไม่ทันหรือด้วยเหตุอื่นใดก็ตาม กฎหมายได้กำหนดโทษไว้อย่างไรบ้าง หากจะผ่อนปรนให้หนักเป็นเบา มีช่องทางใดที่กฎหมายได้เปิดไว้ สรุปได้ดังนี้
โทษอาญา ค่าปรับไม่เกิน 2,000  บาท/แบบฯ ภ.พ.30 ที่ยื่น กรมสรรพากรได้ผ่อนปรนค่าปรับ โดยเสียค่าปรับไม่ถึง 2,000 บาท ทั้งนี้หากผู้ประกอบการได้ยื่นแบบฯ จากการตรวจพบเอง โดยยื่นแบบฯ ไม่เกิน 7 วันนับแต่วันพ้นกำหนดเวลา จะเสียค่าปรับเพียง 300 บาท หากยื่นแบบฯ เกินกว่า 7 วัน นับแต่พ้นกำหนดเวลายื่นแบบฯ จะเสียค่าปรับ 500 บาท แต่ถ้าเป็นกรณีที่เจ้าหน้าที่ตรวจพบความผิดจะเสียค่าปรับ 1,000 บาท/แบบฯ ภ.พ.30
โทษทางแพ่ง ได้แก่ เบี้ยปรับและเงินเพิ่ม จะมีหรือไม่ก็ขึ้นอยู่กับแบบฯ ภ.พ.30 ที่ยื่นว่ามีภาษีมูลค่าเพิ่มชำระหรือไม่ หากไม่มีภาษีชำระ จะมีเพียงค่าปรับเท่านั้น แต่ถ้าแบบฯ ที่ยื่นมีภาษีชำระ ต้องเสียเบี้ยปรับ 2 เท่าของภาษีชำระ และเงินเพิ่มอัตราร้อยละ 1.5 ต่อเดือนของจำนวนภาษีชำระ หากยื่นแบบฯ ล่าช้านานออกไปเท่าใด จำนวนเงินเพิ่มจะเพิ่มขึ้นตามจำนวนเดือนที่ล่าช้าออกไป แต่จำนวนเงินเพิ่มจะไม่เกินจำนวนภาษีชำระ
กรณีแบบฯ ภ.พ.30 มีภาษีชำระ เบี้ยปรับจำนวน 2 เท่าของภาษีที่ชำระ สามารถลดลงมาได้ตามที่กฎหมายกำหนด หากผู้ประกอบการได้มายื่นแบบฯ โดยไม่ได้รับคำเตือนหรือคำเรียกตรวจสอบไต่สวนโดยตรงเป็นหนังสือจากเจ้าหน้าที่ กรณีได้ยื่นแบบฯ และชำระภาษีภายใน 15 วัน นับแต่วันพ้นกำหนดเวลาให้เสียเบี้ยปรับเพียงอัตราร้อยละ 2 ของจำนวนเบี้ยปรับ ถ้าชำระภายหลัง 15 วัน แต่ไม่เกิน 30 วัน ให้เสียเบี้ยปรับอัตราร้อยละ 5 ถ้าชำระภายหลัง 30 วัน แต่ไม่เกิน 60 วัน ให้เสียเบี้ยปรับอัตราร้อยละ 10 และถ้ายื่นแบบฯ และชำระภาษีภายหลัง 60 วันนับแต่พ้นกำหนดเวลายื่นแบบฯ ให้เสียเบี้ยปรับอัตราร้อยละ 20 ของจำนวนเบี้ยปรับ 2 เท่า
กรณีได้รับคำเตือนหรือคำเรียกตรวจสอบไต่สวนโดยตรงเป็นหนังสือจากเจ้าหน้าที่ เบี้ยปรับต้องเสียมากกว่าที่กล่าวมาข้างต้น การตรวจพบด้วยตนเอง ย่อมดีกว่าเจ้าหน้าที่ตรวจพบแน่ๆ
ผู้ประกอบการจดทะเบียนภาษีมูลค่าเพิ่มรายใดที่ไม่ได้ยื่นแบบฯ ภ.พ.30 ภายในกำหนดเวลา ต้องเสียค่าปรับจากการไม่ยื่นแบบฯ กรณีมีภาษีชำระ ต้องเสียเบี้ยปรับและเงินเพิ่มนอกจากภาษีชำระอีกด้วย อย่างไรก็ตามกฎหมายได้ผ่อนปรน ค่าปรับและเบี้ยปรับตามที่กล่าวมาข้างต้น สวัสดีครับ